Coordenadas: 22°38′N 120°16′L﻿ / ﻿22.633, -120.267


|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Kaohsiung** é a segunda cidade máis importante de Taiwán (1 526 594h, 2009). Situada no extremo meridional da illa homónima, xunto a costa do Mar do Sur da China, na entrada do estreito de Taiwán.

Centro portuario, pesqueiro e industrial de importancia, era apenas unha aldea de pescadores ata 1858, en que as excelentes condicións da baía fronte a que se asenta a levaron a se converter en activo porto. Máis tarde, entre 1893-1945, cando a ocupación polos xaponeses e co nome de **Takao**, estes desenvolveron plenamente o porto e a súa base industrial.

A finais de 2010, produciráse a unión administrativa co *Kaohsiung County*, o que a levará a se converter nunha metrópole de case que tres millóns de habitantes.

Pobo pesqueiro
--------------

Nunha área habitada por varias culturas dende o neolítico, non foi ata comezos do século XVII cando os chineses han da dinastía Ming estableceron o primeiro asentamento pesqueiro na ourela sur da estreita baía (na alongada illa Cijin que a pecha), que chamaron **Takau** pola tribo aborixe Makatao que a ocupaba. Entre 1624 e 1660, cando a ocupación holandesa da rexión, foi coñecida coma Tancoya e o porto Tancoia, sendo xa un dos máis importantes de pesca no sur da illa.

Condado de Wannian coa muralla circular de Zuoying ao norte (esquerda) do porto de Takau.
A partir de 1630 comezou unha grande inmigración dende a provincia de Fuxian no continente debido a época da fame, que fará incrementar a poboación na área especialmente cara a 1680.
Neses anos tivo asento na zona o Reino de Tungning (continuísta da dinastía Ming fronte a invasora Qing) que estableceu no distrito de Zuoying da actual cidade (no norte) a capital do condado de Wannian. Ergueron templos e foi fortificada con muralla circular xa no século XVIII (2,6 km, primeira de Taiwán, 1722). Foi destruída en 1761 e reconstruída en 1825-9 (máis de 4 km) pero abandonada de inmediato polos malos augurios e construída na nova capital do condado.

Os Qing conquistaron a illa en 1683 e terminaron trasladando a capital do novo condado de Fengshan ao leste de Takau (hoxe Fengshan, 1788 ). Takau quedou convertida no seu porto polos dous séculos seguintes. Os Qing fixeron obras de ampliación e abrírono ao tráfico xeral, co cal o asentamento comezou a teres certa relevancia.

Porto internacional
-------------------

1893, o vello pobo pesqueiro no sur e os novos asentamentos estranxeiros no norte.
Pero non foi ata a segunda metade do século XIX cando comezou a se converteres nunha verdadeira cidade. Despois da segunda guerra do Opio, o Tratado de Tianjin de 1858 forzou a apertura chinesa de novos portos ao comercio estranxeiro. Tres anos despois foi engadido o de Takau.

Dende 1863, ano no que se estableceu a aduana e o consulado británico, as delegacións e asentamentos comerciais doutras nacións empezaron a desenvolver o porto na ourela norte da baía.

Ocupación xaponesa: Takao
-------------------------

Porén, a súa conversión nun porto moderno foi levada adiante polos xaponeses no tempo do seu dominio de Taiwán (1894-1945). O chamaron **Takao** e de seguido fixeron estudos e plans (1900-1906) para darlle profundidade e extensión mediante recheos, e para traer o ferrocarril, tarefas que implementaron nas décadas seguintes .

A vez que o porto, cos cascallos da súa dragaxe, creouse novo solo onde asentar a cidade. Así o primeiro planeamento urbano en Taiwán (1908, 42.000h ) foi o barrio de Hamasen e contiguo, nas antigas salinas xunto a foz do río Ai, o distrito de Yancheng. A industria que moveu todo este desenvolvemento foi a do azucre (factorías dende 1901), e significou o preámbulo da revolución industrial da illa.

Kaohsiung
---------

En 1920, nunha reorganización administrativa pola crecente importancia de Takao fronte a capital do condado, Fengshan, aparece a súa transcrición fonética *Kaohsiung* ao mandarín romanizado. De seguido, en 1924, establécese a cidade de **Kaohsiung** como prefectura independente.

En 1936 foi anunciado o Proxecto de Planeamento Urbano de Kaohsiung que estendería a cidade ao leste do río Ai (distrito de Qianjin), e nas décadas sucesivas, despois da retrocesión de Taiwán a China (1945), continuaría ao norte (ata a vella cidade amurallada de Zuoying), leste (ata a antiga Fengshan) e sur da municipalidade (ata o fondo da baía) completando a metrópole actual.

Notas
-----

1. ↑  *Mapa mostrando a muralla circular do condado de Wannian e a posterior do condado de Fengshan ao norte e leste respectivamente do porto de Takau* [*Ligazón morta*]
2. ↑  *Desenvolvemento de Takao durante a ocupación xaponesa*[*Ligazón morta*]
3. ↑  *Plan do recheo de Hamasen e Yancheng con terminal de ferrocarril e gran peirao*
4. ↑  *A cidade ao final da ocupación xaponesa*
5. ↑  "*Cómic ilustrando o xurdimento de Yancheng*". Arquivado dende o orixinal o 04 de marzo de 2016. Consultado o 28 de novembro de 2009.

Véxase tamén
------------

### Ligazóns externas

* Páxina oficial de Kaohsiung *(en chinés)*

|  |  |
| --- | --- |
| Control de autoridades | 
* Wd: Q181557
* WorldCat
* VIAF: 168502106
* BNF: 11997748b
* BRE: 2344349
* CiNii: DA05118110
* EBID: ID
* FAST: 1211850
* GEC: 0035333
* GeoNames: 1673820
* GND: 4341688-3
* Google Maps: 5199021259973929527
* LCCN: n81018396
* MusicBrainz: ID
* NDL: 00634473
* NKC: ge551182
* OSM: 2127079
* SUDOC: 164679715
* TGN: 1085325
* Treccani: kaohsiung
* WOEID: 20070570

 |